ΚΑΤΑΣΤΑΤΙΚΟ

του ΣΥΝΔΕΣΜΟΥ ΕΞΑΓΩΓΕΩΝ ΒΟΡΕΙΟΥ ΕΛΛΑΔΟΣ
όπως τροποποιήθηκε και κωδικοποιήθηκε από τη 

Γενική Συνέλευση των Μελών του της 30ης Μαΐου 2008

Ι ΣΥΣΤΑΣΗ – ΕΠΩΝΥΜΙΑ – ΕΔΡΑ – ΣΚΟΠΟΣ

Άρθρο  1

1. Υφίσταται Σωματείο μη κερδοσκοπικού χαρακτήρα με την επωνυμία ΣΥΝΔΕΣΜΟΣ ΕΞΑΓΩΓΕΩΝ  ΒΟΡΕΙΟΥ  ΕΛΛΑΔΟΣ και διακριτικό τίτλο «ΣΕΒΕ»,  το  οποίο ιδρύθηκε με την υπ’ αριθμ. 677/1975 απόφαση του Πολυμελούς  Πρωτοδικείου Θεσσαλονίκης. Στα αγγλικά η επωνυμία του Σωματείου είναι «GREEK INTERNATIONAL BUSINESS ASSOCIATION» και ο διακριτικός τίτλος «SEVE».

Το Σωματείο έχει σφραγίδα στρογγυλή, η οποία κυκλικά γράφει την επωνυμία του και το έτος ίδρυσης 1975 και στο κέντρο έχει την κεφαλή του Μεγάλου Αλεξάνδρου. 

2. Έδρα του Σωματείου είναι η Θεσσαλονίκη. Με απόφαση του Διοικητικού Συμβουλίου η έδρα του Σωματείου μπορεί να μεταφέρεται σε άλλο ακίνητο στην  ευρύτερη περιοχή της Θεσσαλονίκης και να ιδρύονται γραφεία του Σωματείου και σε άλλες πόλεις της Ελλάδος και του εξωτερικού.

3.    Σκοποί του Σωματείου είναι οι ακόλουθοι:

α)  η  κατοχύρωση, προστασία και προαγωγή  των  επαγγελματικών,  οικονομικών, κοινωνικών και ηθικών συμφερόντων των μελών του, ιδίως με την από κοινού μελέτη και αντιμετώπιση των κλαδικών προβλημάτων, γενικών και τοπικών, η εφαρμογή των δεοντολογικών κανόνων άσκησης του εμπορικού και εξαγωγικού επαγγέλματος και η εξασφάλιση της συναδελφικής αλληλεγγύης,

β) η προώθηση  και υποστήριξη των ελληνικών προϊόντων και υπηρεσιών στο εξωτερικό και η εκπροσώπηση στην Ελλάδα και το εξωτερικό των επιχειρήσεων με διεθνή δραστηριότητα και των κλάδων της οικονομίας στους οποίους αυτές ανήκουν 

γ) η ενεργός συμμετοχή του Συνδέσμου στα γενικότερα θέματα της Εθνικής Οικονομίας με σκοπό την οικονομική ανάπτυξη της Βόρειας Ελλάδας και της Ελλάδας γενικότερα και την προώθηση των ελληνικών εξαγωγών προϊόντων και υπηρεσιών και των ελληνικών επενδύσεων στο εξωτερικό

δ) η  μελέτη και έρευνα των συνθηκών της αγοράς στον τομέα των εξαγωγών προϊόντων και υπηρεσιών καθώς και ελληνικών επενδύσεων στο εξωτερικό, η συλλογή πληροφοριών και στατιστικών δεδομένων με σκοπό την πληροφόρηση των μελών του, η  συμμετοχή σε επιτροπές προσδιορισμού της οικονομικής πολιτικής και η παρέμβαση κατά τον καθορισμό της εθνικής, ευρωπαϊκής και διεθνούς οικονομικής πολιτικής σε όσα θέματα άπτονται των σκοπών του Συνδέσμου,

ε) η συνεργασία με ευρωπαϊκούς φορείς και με αντίστοιχα επαγγελματικά σωματεία, οργανώσεις και επιμελητήρια των χωρών της Ευρωπαϊκής Ένωσης,

στ) η αξιοποίηση εθνικών, ευρωπαϊκών και διεθνών προγραμμάτων για τη βελτίωση των επαγγελματικών συμφερόντων των μελών του, 

ζ) η συνεργασία με αντίστοιχους οργανισμούς, σωματεία ή επιμελητήρια ανά τον κόσμο και ιδίως στις Βαλκανικές και τις άλλες γειτονικές χώρες,

η) η συμμετοχή του σε διεπαγγελματικές οργανώσεις και διεθνείς ενώσεις παρομοίων Συνδέσμων και γενικά διεθνείς Οργανισμούς ή όργανα, για την προώθηση των συμφερόντων των εξαγωγέων και γενικότερα των επιχειρηματιών με διεθνή δραστηριότητα,

θ) η συμβολή στη γενικότερη οικονομική, κοινωνική και πολιτιστική ανάπτυξη της χώρας και ειδικότερα της Βορείου Ελλάδος.

II   ΜΕΣΑ

Άρθρο  2

Για  την  επίτευξη  των  σκοπών του, ο Σύνδεσμος :

α)  απευθύνεται στις Δημόσιες Αρχές και τους φορείς του ευρύτερου Δημοσίου Τομέα, την Τοπική  Αυτοδιοίκηση, τις συνεταιριστικές οργανώσεις εσωτερικού και εξωτερικού, τους εκπροσώπους διαφόρων κοινωνικών ομάδων, για κάθε ζήτημα που αφορά στα επαγγελματικά συμφέροντα των μελών του, για τη διαμόρφωση, τη λήψη και την εφαρμογή των αποφάσεων που αφορούν στα κοινά επαγγελματικά, οικονομικά και κοινωνικά συμφέροντα των μελών του και γενικότερα στα συμφέροντα του κοινωνικού συνόλου,

β)  οργανώνει συσκέψεις των μελών του με σκοπό την ανταλλαγή απόψεων και την εξεύρεση κοινών λύσεων αντιμετώπισης των προβλημάτων των μελών του, καθώς και τη διαμόρφωση κοινών απόψεων σε θέματα γενικού, κλαδικού ή τοπικού ενδιαφέροντος εκεί όπου κάτι τέτοιο επιβάλλεται από τις περιστάσεις ή εξυπηρετεί το συλλογικό συμφέρον των μελών του,

γ)  μελετά συστηματικά και παρακολουθεί την εξαγωγική δραστηριότητα στο χώρο της Βορείου Ελλάδος και της Ελλάδας γενικότερα και την παρουσία των Ελλήνων επιχειρηματιών στη διεθνή αγορά συγκεντρώνοντας στατιστικά και άλλα πληροφοριακά στοιχεία,

δ)  προβάλλει τη δραστηριότητα του Συνδέσμου και των μελών του με τα μέσα μαζικής ενημέρωσης, οργανώνει εκθέσεις, συνέδρια και εκδηλώσεις για την προβολή ελληνικών προϊόντων και υπηρεσιών στο εξωτερικό, πληροφορεί τα μέλη του για τη διοργάνωση εκθέσεων, συνεδρίων και εκδηλώσεων που τα ενδιαφέρουν και συντρέχει, στο βαθμό που τούτο είναι δυνατό, τη συμμετοχή των μελών του σε παρόμοιες εκδηλώσεις,

ε)  εκδίδει  ενημερωτικά έντυπα και πληροφοριακά δελτία για την ενημέρωση των μελών του,

στ) μεταφέρει ως εκπρόσωπος των μελών του τις απόψεις των Ελλήνων επιχειρηματιών με διεθνή δραστηριότητα στα αρμόδια Υπουργεία, στις Υπηρεσίες και Αρχές της Ευρωπαϊκής ‘Ενωσης και στο εξωτερικό γενικότερα, για τη βελτίωση και ανάπτυξη των δραστηριοτήτων στη Βόρεια Ελλάδα και στην Ελλάδα γενικότερα, συντονίζει τη δραστηριότητά του με άλλα σωματεία συναφών σκοπών, ενεργοποιείται για την ευόδωση των στόχων του Συνδέσμου μέσω επαφών με την Κυβέρνηση, διατυπώνει απόψεις και θέσεις σε θέματα που έχουν οικονομικές επιπτώσεις στον τομέα του διεθνούς εμπορίου και παρεμβαίνει στα κυβερνητικά και κρατικά όργανα που προσδιορίζουν την οικονομική πολιτική της χώρας,

ζ) συνεργάζεται με άλλες επαγγελματικές οργανώσεις, διαπραγματεύεται ως εκπρόσωπος της εργοδοσίας τις συλλογικές συμβάσεις εργασίας, συμμετέχει σε διεθνείς φορείς και γενικώς προβαίνει σε κάθε ενέργεια που εξυπηρετεί και προάγει τα συμφέροντα των μελών του και τη θέση των ελληνικών επιχειρήσεων στη διεθνή αγορά, 

η)   μπορεί να λειτουργεί ως ενδιάμεσος φορέας διαχείρισης και υλοποίησης εθνικών, ευρωπαϊκών και διεθνών προγραμμάτων, τα οποία υποβοηθούν την αναβάθμιση των συνθηκών και μεθόδων άσκησης της εξαγωγικής δραστηριότητας και γενικά τα επαγγελματικά συμφέροντα των μελών του, 

θ) μπορεί, ύστερα από αιτιολογημένη απόφαση του Διοικητικού Συμβουλίου, να ιδρύει και γενικά να συμμετέχει σε κοινοπραξίες ή αστικές και άλλες εταιρίες, εφόσον κρίνεται ότι με αυτόν τον τρόπο διευκολύνεται η επίτευξη των σκοπών του. Η ίδρυση από το Σύνδεσμο άλλης εταιρίας ή η συμμετοχή αυτού σε εταιρία δεν επιτρέπεται να μετατραπεί σε κύρια δραστηριότητα αυτού ή να οδηγήσει σε άρση του μη κερδοσκοπικού χαρακτήρα του Σωματείου και των σκοπών αυτού.

ι) χρησιμοποιεί οποιοδήποτε άλλο νόμιμο μέσο επιλέγεται από το Διοικητικό Συμβούλιο για την πραγματοποίηση των σκοπών του Συνδέσμου.

III   ΠΟΡΟΙ

Άρθρο  3

Οι οικονομικοί πόροι του Συνδέσμου είναι οι εξής :

α) οι συνδρομές και τα δικαιώματα εγγραφής των μελών του, οι έκτακτες εισφορές που αποφασίζονται από το Διοικητικό Συμβούλιο και είναι υποχρεωτικές για όλα τα μέλη καθώς και οι εκούσιες εισφορές των μελών

β) τα έσοδα από προσφορές υπηρεσιών του Συνδέσμου, μελέτες, εκδόσεις, εκδηλώσεις επιστημονικού, επιμορφωτικού, ψυχαγωγικού περιεχομένου, κ.λ.π.

γ) οι εθνικές και ευρωπαϊκές ή άλλων οργανισμών και φορέων, από την Ελλάδα ή το εξωτερικό, ενισχύσεις ή επιχορηγήσεις (τακτικές ή έκτακτες) ή βοηθήματα

δ) τα έσοδα από διαχείριση και υλοποίηση εθνικών και ευρωπαϊκών ή άλλων προγραμμάτων ή μέτρων

ε) κάθε πρόσοδος των περιουσιακών στοιχείων του Συνδέσμου, όπως οι τόκοι των τυχόν καταθέσεων του Συνδέσμου σε Τράπεζες, κ.λ.π.

στ) κάθε έκτακτο έσοδο νόμιμης προέλευσης, όπως χορηγίες, δωρεές φυσικών ή νομικών προσώπων προς το Σύνδεσμο, κληρονομίες και κληροδοσίες, κ.λ.π.

2. Το δικαίωμα εγγραφής και η ετήσια συνδρομή των μελών καθώς και σε ειδικές περιπτώσεις το ποσό της έκτακτης εισφοράς ορίζονται με απόφαση του Διοικητικού Συμβουλίου μετά από εισήγηση της Διοικητικής Επιτροπής. Η ετήσια συνδρομή των νέων μελών καταβάλλεται μαζί με το δικαίωμα εγγραφής. Οι συνδρομές των μελών καταβάλλονται στην αρχή κάθε ημερολογιακού έτους.

3.  Απαγορεύεται στο Διοικητικό Συμβούλιο του Συνδέσμου να δέχεται δωρεές από πολιτικά κόμματα ή συνδικαλιστικές οργανώσεις που συνδέονται με πολιτικά κόμματα οποιασδήποτε τοποθέτησης.
Άρθρο 4

Το οικονομικό έτος του Συνδέσμου αρχίζει την 1η Ιανουαρίου και λήγει την 31η Δεκεμβρίου κάθε ημερολογιακού έτους.

Άρθρο 5

1. Με εισήγηση του Διοικητικού Συμβουλίου και απόφαση της Γενικής Συνέλευσης ονομάζεται Δωρητής του Συνδέσμου όποιος προσφέρει χορηγία ανώτερη των εκατό χιλιάδων (100.000) ΕΥΡΩ και Ευεργέτης όποιος προσφέρει χορηγία μεγαλύτερη των τετρακοσίων πενήντα χιλιάδων (450.000) ΕΥΡΩ. Δυνατή είναι η εισφορά και σε είδος. Στην περίπτωση αυτή η εκτίμηση της αξίας της εισφοράς σε είδος γίνεται από τη Διοικητική Επιτροπή.   

2. Οι δωρεές προς τον Σύνδεσμο για  να  γίνουν  δεκτές  πρέπει,  εκτός  των   άλλων προϋποθέσεων που ορίζονται με το παρόν Καταστατικό, να είναι και επώνυμες.

IV  ΠΕΡΙΟΥΣΙΑ

Άρθρο 6

1. Για να αποκτήσει ο Σύνδεσμος από επαχθή αιτία ή να εκποιήσει ακίνητα ή κινητά αξίας μεγαλύτερης του 60% του ετήσιου προϋπολογισμού του αμέσως προηγούμενου διαχειριστικού έτους, απαιτείται πάντοτε έγκριση της Γενικής Συνέλευσης των μελών.
2. Απαγορεύεται η κάθε μορφής δανειοδότηση του Συνδέσμου. Κατ’ εξαίρεση, μπορεί το Διοικητικό Συμβούλιο να εγκρίνει τη δανειοδότηση του Συνδέσμου σε δύο περιπτώσεις:

α) εφόσον η δανειοδότηση αυτή επιβάλλεται για την κάλυψη λειτουργικών δαπανών του Συνδέσμου. Το ποσό αυτών των δανείων δεν μπορεί να υπερβαίνει, σε καμία περίπτωση, το τριπλάσιο της μέσης μηνιαίας λειτουργικής δαπάνης της χρήσης που διανύεται και ο χρόνος εξόφλησής του δεν μπορεί να είναι μεγαλύτερος των δώδεκα (12) μηνών. Το ποσό του δανείου θα πρέπει να καλύπτεται από βεβαιωμένο έσοδο, η είσπραξη του οποίου απλώς καθυστερεί.

β) εφόσον η δανειοδότηση επιβάλλεται για την με οποιονδήποτε τρόπο (αγορά, χρηματοδοτική μίσθωση, κ.λ.π.)  απόκτηση ακινήτων.

3.   Κληρονομίες που καταλείπονται  στον  Σύνδεσμο  γίνονται  δεκτές  πάντοτε  επ’ ωφελεία απογραφής.

4.  Κληρονομίες, κληροδοσίες και δωρεές υπέρ του Συνδέσμου και  για  ορισμένο σκοπό, αποτελούν ιδιαίτερο κονδύλιο μέσα στον προϋπολογισμό του, οι πρόσοδοι δε, που προέρχονται από τη διαχείρισή τους διατίθενται αποκλειστικά σύμφωνα με τους όρους που όρισε ο διαθέτης ή ο δωρητής.

5.  Σε περίπτωση συγχωνεύσεως του Συνδέσμου με άλλο Σωματείο, συγχωνεύεται η περιουσία του με εκείνη του συγχωνευθέντος Σωματείου.

6.  Οι αξιώσεις του Συνδέσμου που αφορούν στις κάθε είδους εισφορές των μελών του, υπόκεινται σε εικοσαετή παραγραφή.

V  ΜΕΛΗ

Άρθρο 7

Τα μέλη του Συνδέσμου διακρίνονται σε τακτικά, θεσμικά, συνδεδεμένα και εξέχοντα.

1. Ως τακτικό μέλος του Συνδέσμου μπορεί να εγγραφεί κάθε φυσικό ή νομικό πρόσωπο ιδιωτικού δικαίου, ελληνικό ή αλλοδαπό που ασχολείται με διεθνή επιχειρηματικότητα (πρωτογενή παραγωγή-βιομηχανία-βιοτεχνία-μεταποίηση-εμπόριο-υπηρεσίες) και έχει την καταστατική του έδρα ή διατηρεί νόμιμη εγκατάσταση στην Ελλάδα, συμπεριλαμβανομένων και των Ενώσεων Αγροτικών Συνεταιρισμών. Τακτικό μέλος μπορεί ακόμη να εγγραφεί επιχείρηση που δραστηριοποιείται στην αλλοδαπή και έχει συναλλαγές με την Ελλάδα. 

2. Ως θεσμικό μέλος του Συνδέσμου μπορεί να εγγραφεί κάθε συλλογική οργάνωση (κλαδική, περιφερειακή, τοπική, κ.λ.π.) με σκοπούς ίδιους ή παρεμφερείς με σκοπούς του Συνδέσμου και με μέλη της επιχειρήσεις που ασχολούνται με διεθνή δραστηριότητα. Θεσμικό μέλος μπορεί να εγγραφεί και συλλογική επιχειρηματική οργάνωση που δραστηριοποιείται στην αλλοδαπή και έχει συναλλαγές με την Ελλάδα. Τα θεσμικά μέλη έχουν όλα τα δικαιώματα των τακτικών μελών, πλην του δικαιώματος του εκλέγεσθαι. Μπορούν να καλούνται οποτεδήποτε μετά από αίτημά τους στις συνεδριάσεις του Διοικητικού Συμβουλίου.

3. Ως συνδεδεμένο μέλος μπορεί να εγγραφεί κάθε επιχείρηση που ασχολείται με διεθνή επιχειρηματικότητα, η οποία είναι εγγεγραμμένη ως τακτικό μέλος σε συλλογικό φορέα που είναι θεσμικό μέλος του Συνδέσμου. Για την εγγραφή μιας επιχείρησης ως τακτικού ή συνδεδεμένου μέλους αποφασίζει η Διοικητική Επιτροπή του Συνδέσμου με κριτήρια που προάγουν τα συμφέροντα του Συνδέσμου. Τα συνδεδεμένα μέλη θα έχουν περιορισμένα δικαιώματα, τα οποία θα καθορίζονται από το Διοικητικό Συμβούλιο και δεν θα έχουν το δικαίωμα του εκλέγειν και εκλέγεσθαι, θα μπορούν όμως να συμμετέχουν στη Γενική Συνέλευση χωρίς δικαίωμα ψήφου.

4. Ως εξέχον μέλος μπορεί να εγγραφεί κάθε επιχείρηση, η οποία λόγω του μεγέθους, του κύκλου εργασιών και της σημασίας της στην οικονομική ζωή, διακρίνεται για την επιχειρηματική της δραστηριότητα. Τα εξέχοντα μέλη έχουν πλήρη δικαιώματα, αλλά και ιδιαίτερα προνόμια, τα οποία θα αποφασίζονται από το Διοικητικό Συμβούλιο. 

5. Μέλος δεν μπορεί να γίνει οποιοδήποτε πρόσωπο έχει καταδικαστεί ή διωχθεί για ποινικά αδικήματα οικονομικού χαρακτήρα, που μαρτυρούν μη συμμόρφωσή του στα χρηστά ήθη.

Άρθρο 8

Για την εγγραφή μέλους απαιτείται γραπτή αίτηση του ενδιαφερόμενου προς τη Διοικητική Επιτροπή, η οποία, εξετάζοντας τη συνδρομή των παραπάνω προϋποθέσεων, αποφασίζει με φανερή ψηφοφορία για την εγγραφή του μέλους.

Σε περίπτωση που απορρίπτεται η αίτηση κάποιου υποψήφιου μέλους ή το υποψήφιο μέλος διαφωνεί με την κατηγορία του μέλους στο οποίο η Διοικητική Επιτροπή αποφάσισε να το εγγράψει, ο ενδιαφερόμενος υποβάλλει προσφυγή στο Διοικητικό Συμβούλιο, το οποίο αποφασίζει οριστικά με φανερή ψηφοφορία για την εγγραφή του μέλους. Σε περίπτωση απόρριψης από το Διοικητικό Συμβούλιο, δεν αποκλείεται η υποβολή νέας αίτησης μετά την παρέλευση ενός τουλάχιστον εξαμήνου από την έγγραφη απάντηση του Διοικητικού Συμβουλίου στον αιτούντα.

Το νομικό πρόσωπο που ζητά την εγγραφή του στο Σύνδεσμο πρέπει να ορίζει στην αίτηση εγγραφής του το φυσικό πρόσωπο που θα το εκπροσωπεί στο Σύνδεσμο και θα είναι εταίρος ή μέλος της Διοίκησης ή ανώτερο στέλεχός του. Ο εκπρόσωπος αυτός μπορεί να αντικαθίσταται κατά τον ίδιο τρόπο και η αντικατάστασή του γνωστοποιείται εγγράφως στο Σύνδεσμο. 

Άρθρο 9

Στο Σύνδεσμο Εξαγωγέων Βορείου Ελλάδος, τηρείται έντυπο με τίτλο «Μητρώο Μελών» θεωρημένο από το Πρωτοδικείο, στο οποίο καταχωρούνται τα στοιχεία των μελών του και οι τυχόν μεταβολές αυτών, καθώς και η απόφαση της εγγραφής και της τυχόν διαγραφής του μέλους. Το Μητρώο Μελών τηρείται με ευθύνη του Γραμματέα του Συνδέσμου και είναι προσιτό για έλεγχο στα μέλη του.

Άρθρο 10

Δικαιώματα  των  μελών

Με τις επιφυλάξεις  του άρθρου 7 παρ. 2, 3 και 4 του παρόντος, όλα τα μέλη του Συνδέσμου έχουν ίσα δικαιώματα, που απορρέουν από την ιδιότητά τους αυτή και τους παρέχονται από το παρόν καταστατικό  ή  το  νόμο. Τα μέλη έχουν ειδικότερα το  δικαίωμα  να  συμμετέχουν στις Γενικές  Συνελεύσεις  του Συνδέσμου και να ψηφίζουν πάνω στα θέματα της ημερήσιας διάταξης, να εκλέγουν τη διοίκηση του Συνδέσμου και να εκλέγονται στα υπόλοιπα όργανα του Συνδέσμου και  στις ειδικές επιτροπές που τυχόν συγκροτούνται με απόφαση του Διοικητικού Συμβουλίου ή της Γενικής Συνέλευσης. Τα μέλη έχουν επίσης το δικαίωμα να εισηγούνται στη διοίκηση του Συνδέσμου θέματα προς συζήτηση, να υποβάλλουν  προτάσεις για την επίλυση κλαδικών προβλημάτων και να προκαλούν συζήτηση  επ’ αυτών στο πλαίσιο των τακτικών ή εκτάκτων Γενικών Συνελεύσεων, σύμφωνα με τις προϋποθέσεις και τους περιορισμούς των διατάξεων του παρόντος καταστατικού.

Άρθρο 11

Υποχρεώσεις  των  μελών

Τα μέλη του Συνδέσμου υποχρεούνται να συμμορφώνονται με τις διατάξεις του παρόντος καταστατικού, να εκπληρώνουν τις κάθε μορφής υποχρεώσεις τους προς το Σύνδεσμο και να καταβάλλουν κάθε προσπάθεια για την πραγματοποίηση του σκοπού του.  

Ειδικότερα :  

α) να καταβάλλουν τη συνδρομή που καθορίζεται από το κατά το παρόν αρμόδιο όργανο,

β) να συμμορφώνονται με τις αποφάσεις των οργάνων του Συνδέσμου και τις διατάξεις του παρόντος καταστατικού,

γ) να τηρούν τους νόμους και τα συναλλακτικά ήθη,

δ) να ενεργούν και δραστηριοποιούνται κατά τρόπο που δε θίγει την πίστη του εξαγωγικού εμπορίου και τη φήμη του Συνδέσμου και να τηρούν τους κανόνες του θεμιτού ανταγωνισμού στις συναλλαγές τους στην ελληνική και παγκόσμια αγορά.

Άρθρο 12

Παύση  ιδιότητας  μέλους

1.  Η ιδιότητα του μέλους παύει με την αποχώρηση του μέλους ή την αποβολή του. 

2.  Κάθε μέλος του Συνδέσμου δικαιούται ελεύθερα να αποχωρήσει από το Σύνδεσμο μετά από γραπτή γνωστοποίηση της αποχώρησής του στο Διοικητικό Συμβούλιο του Συνδέσμου και καταβολή των τυχόν οφειλομένων συνδρομών. Μέλος που διαγράφηκε με αίτησή του μπορεί να εγγραφεί και πάλι σαν μέλος με νέα αίτησή του κατά τους όρους του παρόντος καταστατικού. Για να επανεγγραφεί ένα μέλος που διαγράφηκε θα πρέπει να εξοφλήσει προηγουμένως τις τυχόν οφειλόμενες παλαιές συνδρομές του.

3.  Μέλος του Συνδέσμου μπορεί να αποβληθεί από το Σύνδεσμο, αφού τηρηθεί  η προβλεπόμενη στο επόμενο άρθρο πειθαρχική διαδικασία, στις εξής περιπτώσεις και με τις εξής προϋποθέσεις: 

α)  σε περίπτωση που παύσουν για οποιοδήποτε λόγο οι προϋποθέσεις εγγραφής,

β)  σε περίπτωση απώλειας της δικαιοπρακτικής ικανότητας, θέσης υπό δικαστική αντίληψη, στέρηση της διαχείρισης της περιουσίας του ή των πολιτικών του δικαιωμάτων σύμφωνα με το νόμο,

γ)  σε περίπτωση θανάτου ή αντίστοιχα, διάλυσης του Νομικού Προσώπου,

δ) σε περίπτωση που το μέλος έχει κατ’ επανάληψη παραβεί τις διατάξεις του παρόντος καταστατικού ή των νόμων ή έχει κατ’ επανάληψη ενεργήσει με τρόπο που αντιστρατεύεται τα συμφέροντα του Συνδέσμου και δυσφημεί τις δραστηριότητές του ή την εμπορική και συναλλακτική πίστη του κλάδου,

ε)  σε περίπτωση που το μέλος οφείλει συνδρομές τουλάχιστον δύο ετών.

Σε κάθε περίπτωση αποβολής μέλους, απαιτείται αιτιολογημένη απόφαση της Διοικητικής Επιτροπής, εκτός από την παραπάνω περίπτωση (δ) για την οποία απαιτείται απόφαση του Διοικητικού Συμβουλίου και την περίπτωση  (ε), στην οποία η διαγραφή επέρχεται αυτόματα μετά την πάροδο ενός μήνα από τη σχετική έγγραφη προειδοποίηση.

Άρθρο 13

Πειθαρχική διαδικασία

1.  Πειθαρχικό παράπτωμα θεωρείται η ασυμβίβαστη προς την ιδιότητα του μέλους συμπεριφορά, που είναι αντίθετη με τους σκοπούς και τα συμφέροντα του Συνδέσμου, καθώς και κάθε πράξη ή παράλειψη του μέλους με την οποία παραβιάζονται οι διατάξεις του παρόντος καταστατικού ή η περί Σωματείων νομοθεσία.

2. Το Διοικητικό Συμβούλιο είναι το αρμόδιο όργανο για την άσκηση πειθαρχικής δίωξης. Το Διοικητικό Συμβούλιο αυτεπάγγελτα, ή μετά από αίτηση κάθε ενδιαφερόμενου μέλους, αποφαίνεται για την άσκηση πειθαρχικής δίωξης μέλους και την επιβολή πειθαρχικής ποινής σε ειδική συνεδρίαση. Το Διοικητικό Συμβούλιο κατά την άσκηση της πειθαρχικής του αρμοδιότητας, βρίσκεται σε απαρτία και συνεδριάζει έγκυρα όταν παρευρίσκονται σ’ αυτό τουλάχιστον τα τρία πέμπτα (3/5) των μελών του. Προκειμένου να επιβληθεί οποιαδήποτε πειθαρχική ποινή στα μέλη του Συνδέσμου, το Διοικητικό Συμβούλιο με αιτιολογημένη απόφασή του, μετά από εισήγηση της Διοικητικής Επιτροπής, εκτιμά τα πραγματικά περιστατικά σχετικά με την καταγγελλόμενη δραστηριότητα του μέλους και καλεί το μέλος κατά του οποίου εκκρεμεί η αίτηση επιβολής κυρώσεων σε ακρόαση. Στη συνεδρίαση παρίστανται μόνο τα μέλη του Διοικητικού Συμβουλίου και χρέη  γραμματέα εκτελεί ο Γενικός Γραμματέας του Συνδέσμου. Μετά την ακρόαση και αποχώρηση από την αίθουσα του υπό κατηγορία μέλους, ή σε περίπτωση που το μέλος δεν εμφανισθεί στο Διοικητικό Συμβούλιο στον οριζόμενο στην πρόσκληση χρόνο, μετά την πάροδο του χρόνου αυτού, το Διοικητικό Συμβούλιο μπορεί μετά από μυστική ψηφοφορία να επιβάλει με απόφασή του μία από τις ακόλουθες κατά σειρά βαρύτητας πειθαρχικές ποινές:

α) γραπτή επίπληξη,

β) αναστολή του δικαιώματος συμμετοχής στις συνεδριάσεις της Γενικής Συνέλευσης, του Διοικητικού Συμβουλίου ή της Διοικητικής Επιτροπής για χρόνο που καθορίζεται με την απόφαση του Διοικητικού Συμβουλίου και δεν υπερβαίνει τους έξι μήνες,

γ) αποβολή και διαγραφή του μέλους από το μητρώο μελών του Συνδέσμου

3. Σε κάθε περίπτωση αποβολής, το μέλος που αποβλήθηκε έχει το δικαίωμα να προσφύγει: 

α) μέσα σε δεκαπέντε ημέρες από την κοινοποίηση σε αυτόν της καταδικαστικής απόφασης στη Γενική Συνέλευση, η οποία εξετάζει την προσφυγή στην πρώτη τακτική Γενική Συνέλευση που συγκαλείται μετά την επιβολή της ποινής από το Διοικητικό Συμβούλιο. Η άσκηση της προσφυγής δεν αναστέλλει την εκτέλεση της ποινής. Η Γενική Συνέλευση αποφασίζει λαμβάνοντας υπόψη την εισήγηση του Διοικητικού Συμβουλίου, την προσφυγή και την ακρόαση του ενδιαφερομένου, με απόλυτη πλειοψηφία των παρόντων μελών με μυστική ψηφοφορία.

β) στο αρμόδιο δικαστήριο της Θεσσαλονίκης, αν η απόφαση της Γενικής Συνέλευσης επικυρώνει την απόφαση του Διοικητικού Συμβουλίου για διαγραφή του μέλους και σε προθεσμία δύο μηνών από την κοινοποίηση σε αυτόν της απόφασης της Γενικής Συνέλευσης.

VI ΔΙΟΙΚΗΣΗ

Άρθρο 14

1. Ο Σύνδεσμος διοικείται από το Διοικητικό Συμβούλιο, το οποίο εκλέγεται κάθε διετία από τη Γενική Συνέλευση των μελών του, κατά τις διατάξεις του παρόντος και αποτελείται από είκοσι τρία (23) τακτικά  αιρετά μέλη, Έλληνες ή αλλοδαπούς πολίτες.

Επιπλέον, στο Διοικητικό Συμβούλιο μετέχουν, χωρίς δικαίωμα ψήφου, έως οκτώ (8) επίτιμα μέλη, τα οποία θα ορίζονται από το Διοικητικό Συμβούλιο μετά από εισήγηση της Διοικητικής Επιτροπής χωρίς περιορισμό ως προς την ιδιότητά τους. Τα μέλη αυτά ορίζονται από το νέο Διοικητικό Συμβούλιο μετά τη συγκρότησή του σε σώμα. Για ειδικούς λόγους, το Διοικητικό Συμβούλιο μπορεί να ζητήσει από επίτιμο μέλος τον ορισμό αναπληρωτή του, ο οποίος, εφόσον γίνει αποδεκτός από το Διοικητικό Συμβούλιο, αναπληρώνει πλήρως το τακτικό επίτιμο μέλος σε περίπτωση κωλύματος του τελευταίου. Δεν αποκλείεται η συμμετοχή σε συνεδρίαση του Διοικητικού Συμβουλίου ως παρατηρητή αναπληρωματικού μέλους, σε περίπτωση που το τακτικό είναι παρόν. 

Η θητεία των επίτιμων μελών διαρκεί όσο η θητεία του Διοικητικού Συμβουλίου που τους όρισε. Για εξαιρετικούς λόγους, είναι δυνατό τα επίτιμα μέλη να μην προσκαλούνται σε συγκεκριμένες συνεδριάσεις του Διοικητικού Συμβουλίου. Τα επίτιμα μέλη μπορούν ελεύθερα να ανακληθούν από το Διοικητικό Συμβούλιο και πριν από το τέλος της θητείας τους. Επίτιμα μέλη μπορούν να γίνονται και υποψήφια μέλη του Διοικητικού Συμβουλίου που απέτυχαν να εκλεγούν στις αρχαιρεσίες. Εφόσον επίτιμο μέλος προέρχεται από τα αναπληρωματικά μέλη που εκλέχθηκαν, τότε, εφόσον γίνει τακτικό μέλος Διοικητικού Συμβουλίου, χάνει την ιδιότητα του επίτιμου και το Διοικητικό Συμβούλιο αποφασίζει για την τυχόν αναπλήρωσή του με άλλο πρόσωπο. 

Τα παραπάνω ισχύουν και για τους τυχόν αναπληρωτές των επίτιμων μελών. Σε περίπτωση ανάκλησης επίτιμου μέλους από το Διοικητικό Συμβούλιο, ανακαλείται αυτοδίκαια και ο αναπληρωτής του.

2. Ο υποψήφιος, για να μπορεί να εκλεγεί ως τακτικό μέλος του Διοικητικού Συμβουλίου, πρέπει να καλύπτει αθροιστικά τις παρακάτω προϋποθέσεις:

α) να κατέχει διαζευκτικά μία από τις παρακάτω θέσεις στην εκπροσωπούμενη από αυτόν επιχείρηση και να είναι νόμιμα προς τούτο εξουσιοδοτημένος:


- να είναι ιδιοκτήτης ατομικής επιχείρησης ή εταίρος σε προσωπική εταιρία

- να είναι μέλος Διοικητικού Συμβουλίου Ανώνυμης εταιρίας ή Συνεταιρισμού ή Ένωσης 

- να είναι εταίρος ή διαχειριστής σε ΕΠΕ 

- για τα νομικά πρόσωπα, μπορεί να είναι και Γενικός Διευθυντής ή Διευθυντής Τμήματος που ασχολείται με τη διεθνή δραστηριότητα της επιχείρησης

β) να αντιπροσωπεύει επιχείρηση που γράφτηκε ως μέλος του Συνδέσμου πριν από ένα χρόνο τουλάχιστον. Ο υπολογισμός του χρόνου αρχίζει από την ημέρα που συνεδριάζει η Γενική Συνέλευση και ανατρέχει στο παρελθόν για ένα ακριβώς έτος. Ως χρονολογία εγγραφής του μέλους θεωρείται η ημερομηνία λήψης της απόφασης της Διοικητικής Επιτροπής για την εγγραφή.

γ) η επιχείρηση – μέλος που αντιπροσωπεύει ο υποψήφιος να είναι ταμειακά ενήμερη, σύμφωνα με το άρθρο 3, παρ. 2 του παρόντος καταστατικού,

δ) να μην έχει στερηθεί τα πολιτικά του δικαιώματα με αμετάκλητη δικαστική απόφαση,

ε) να μην έχει καταδικασθεί αμετάκλητα για αδικήματα που από το νόμο συνεπάγονται αυτοδίκαια έκπτωση από το αξίωμα του σαν Συμβούλου επαγγελματικού Σωματείου, εκτός αν έχει αποκατασταθεί,

στ) να μην έχει καταδικασθεί αμετάκλητα για κάποιο αδίκημα που συνεπάγεται την αυτοδίκαιη έκπτωσή του από το αξίωμα του Συμβούλου επαγγελματικού Σωματείου εφ’ όρου της ζωής του,

ζ) να μην έπαυσε να εκπροσωπεί το Νομικό Πρόσωπο – μέλος του Συνδέσμου.

η) να μην έχει διαγραφεί το μέλος που εκπροσωπεί ο υποψήφιος από το Μητρώο των μελών του Συνδέσμου, 

θ) να μην έχει κηρυχθεί σε κατάσταση πτώχευσης ο ίδιος ή η αντιπροσωπευόμενη από αυτόν επιχείρηση – μέλος του Συνδέσμου, εκτός αν έχουν νόμιμα αποκατασταθεί.

3. Η μετά την απόκτηση ιδιότητας μέλους Διοικητικού Συμβούλου άρση μιας από τις παραπάνω προϋποθέσεις συνιστά λόγο αυτοδίκαιης έκπτωσης από το αξίωμα. Στην περίπτωση αυτή τη θέση του εκπεσόντος Συμβούλου καταλαμβάνει ο πρώτος επιλαχών. 

Σε περίπτωση που μέλος Διοικητικού Συμβουλίου παύσει να εκπροσωπεί το μέλος του Συνδέσμου ως εξουσιοδοτημένος εκπρόσωπος του οποίου εκλέχθηκε ή διαγραφεί από το Σύνδεσμο το μέλος που εκπροσωπούσε ο Σύμβουλος, ανεξάρτητα αν ο ίδιος οριστεί εκπρόσωπος άλλου μέλους, εκπίπτει αυτοδίκαια και αναπληρώνεται από τα εκλεγμένα ως αναπληρωματικά μέλη του Διοικητικού Συμβουλίου.

Σε περίπτωση που δύο ή περισσότερες εταιρίες έχουν εκπροσώπηση στο Διοικητικό Συμβούλιο και συγχωνευτούν με οποιοδήποτε τρόπο, τότε το όργανο διοίκησης της εταιρίας που θα προέλθει από τη συγχώνευση με απόφασή του ορίζει τον εκπρόσωπο της εταιρίας που θα παραμείνει στο Διοικητικό Συμβούλιο, για τη δε κενή θέση θα κληθούν τα αναπληρωματικά μέλη.

4. Η υποψηφιότητα για την εκλογή τακτικού μέλους του Διοικητικού Συμβουλίου του Συνδέσμου υποβάλλεται με  έγγραφη αίτηση του ενδιαφερομένου. Οι αιτήσεις υποψηφιότητας για το Διοικητικό Συμβούλιο πρέπει να υποβάλλονται προς τη Διοικητική Επιτροπή του Συνδέσμου το αργότερο δεκαπέντε (15) πλήρεις ημέρες πριν από τη Γενική Συνέλευση, χωρίς να υπολογίζεται η ημέρα αυτή στη δεκαπενθήμερη προθεσμία.

5. Δέκα (10) τουλάχιστον ημέρες πριν από τη Γενική Συνέλευση, η Διοικητική Επιτροπή με αιτιολογημένη απόφασή της ανακηρύσσει ως υποψήφιους, όσους από αυτούς που υπέβαλαν αίτηση για τακτικά μέλη πληρούν τις παραπάνω προϋποθέσεις.

Μέσα στις επόμενες δύο ημέρες, οι μη ανακηρυχθέντες υποψήφιοι, αφού λάβουν γνώση με δική τους φροντίδα της απόρριψης της υποψηφιότητας τους, έχουν το δικαίωμα, να υποβάλλουν γραπτή αίτηση θεραπείας στο Διοικητικό Συμβούλιο, ζητώντας την επανεξέταση της υποψηφιότητας τους και διόρθωση της αρχικής απορριπτικής απόφασης.

Το Διοικητικό Συμβούλιο αποφαίνεται οριστικά, με απόφαση που λαμβάνει με μυστική ψηφοφορία και πλειοψηφία των παρόντων, για τη βασιμότητα της αίτησης θεραπείας μέσα σε δύο ημέρες από την υποβολή της. 

Ο υποψήφιος δικαιούται να παραστεί στο Διοικητικό Συμβούλιο και να υποστηρίξει την αίτησή του και προφορικά.

Τρεις πλήρεις ημέρες πριν από την Γενική Συνέλευση καταρτίζεται ο οριστικός πίνακας υποψηφίων, που αναρτάται στα γραφεία του Συνδέσμου. Ο πίνακας μπορεί να δημοσιευθεί και σε τοπική εφημερίδα. 

Άρθρο 15

Εκλογή Διοικητικού Συμβουλίου

1.  Η Γενική Συνέλευση κατά την τακτική συνεδρίασή της εκλέγει με ενιαίο ψηφοδέλτιο στο οποίο καταχωρούνται με αλφαβητική σειρά όλοι οι υποψήφιοι, είκοσι τρία (23) αιρετά μέλη στο Διοικητικό Συμβούλιο, καθώς και μέχρι δέκα (10) αναπληρωματικά μέλη. Κάθε ψηφοφόρος δικαιούται να θέσει μέχρι 23 σταυρούς προτίμησης, περισσότεροι δε σταυροί καθιστούν το ψηφοδέλτιο άκυρο. Θεωρούνται εκλεγμένοι ως τακτικά αιρετά μέλη οι είκοσι τρεις πρώτοι υποψήφιοι που κατά σειρά επιτυχίας πλειοψήφησαν σχετικά. Οι επιλαχόντες πέρα από αυτούς θεωρούνται εκλεγμένοι ως αναπληρωματικά μέλη. Οι Σύμβουλοι του Διοικητικού Συμβουλίου μπορεί να εκπροσωπούν κατά το δυνατό τους βασικούς κλάδους μεταποίησης, βιομηχανίας,, βιοτεχνίας, εμπορίου και υπηρεσιών.

Σε περίπτωση ισοψηφίας κατά την εκλογή του Διοικητικού Συμβουλίου, η εκλογή μεταξύ αυτών που ισοψήφησαν γίνεται με κλήρωση από την Εφορευτική επιτροπή αμέσως μετά το τέλος της διαλογής των ψήφων. Κατά την κλήρωση καλούνται να παρασταθούν και αυτοί που ισοψήφησαν, εφόσον είναι παρόντες. Τόσο η κλήρωση, όσο και η κλήση για παράσταση αυτών που ισοψήφησαν, καταχωρούνται στα πρακτικά.

Οι υπόλοιπες έως οκτώ (8) θέσεις στο Διοικητικό Συμβούλιο καταλαμβάνονται από τους οριζόμενους από το νέο Διοικητικό Συμβούλιο Συμβούλους, σύμφωνα με την παράγραφο 1 του άρθρου 14.
2. Αν για οποιονδήποτε λόγο απομένουν λιγότερα από είκοσι τρία (23) τακτικά μέλη στο Διοικητικό Συμβούλιο και έχει εξαντληθεί ο αριθμός των αναπληρωματικών μελών-συμβούλων, τα υπόλοιπα μέλη, οφείλουν να συγκαλέσουν Γενική Συνέλευση των μελών για τη διεξαγωγή μερικών αρχαιρεσιών προς συμπλήρωση των κενών θέσεων και την εκλογή δέκα (10) ακόμη αναπληρωματικών συμβούλων. Αν όμως το Διοικητικό Συμβούλιο διανύει το τελευταίο έτος της θητείας του και τα υπάρχοντα μέλη συγκροτούν νόμιμη απαρτία, τότε το Διοικητικό Συμβούλιο συνεχίζει τη θητεία του μέχρι τη λήξη της, χωρίς να συγκαλέσει Γενική Συνέλευση για τη συμπλήρωση των κενών θέσεων των συμβούλων του. Εάν εξάλλου απομένουν λιγότερα μέλη του Διοικητικού Συμβουλίου από όσα απαιτούνται για τη συγκρότηση απαρτίας, τότε τα υπόλοιπα μέλη υποχρεούνται να συγκαλέσουν αμέσως Γενική Συνέλευση για την εκλογή νέου Διοικητικού Συμβουλίου, η οποία πρέπει να συνέλθει το αργότερο μέσα σε δύο (2) μήνες. Αν τελικά δεν απομένουν μέλη του Διοικητικού Συμβουλίου, τότε νόμιμος αριθμός από τα τακτικά μέλη του Συνδέσμου μπορεί να ζητήσει από το Δικαστήριο το διορισμό προσωρινού Διοικητικού Συμβουλίου με μοναδική εντολή τη διενέργεια αρχαιρεσιών για εκλογή νέων οργάνων διοίκησης του Σωματείου.

3. Τα μέλη του Διοικητικού Συμβουλίου εκλέγονται για μια διετία και μπορούν να επανεκλεγούν.

4. Το ίδιο ισχύει και για τον Πρόεδρο του Διοικητικού Συμβουλίου, με τον περιορισμό ότι κανείς δεν μπορεί να εκλεγεί Πρόεδρος του Συνδέσμου για περισσότερες από δύο θητείες. Οι διατελέσαντες Πρόεδροι για δύο θητείες θα είναι πάντοτε επανεκλέξιμοι για δύο θητείες, εφόσον όμως παρέρχονται τρεις πλήρεις θητείες άλλων Προέδρων.
Άρθρο 16

Μέχρις ότου το νέο Διοικητικό Συμβούλιο συγκροτηθεί σε σώμα, ο Σύνδεσμος διοικείται από το απερχόμενο Διοικητικό Συμβούλιο και την Διοικητική Επιτροπή και εκπροσωπείται από τον Πρόεδρο του απερχόμενου Διοικητικού Συμβουλίου. Οι εξουσίες του Προέδρου της απερχόμενης διοίκησης παύουν από την εκλογή του νέου Προέδρου. Οι εξουσίες του απερχόμενου Διοικητικού Συμβουλίου και της Διοικητικής Επιτροπής παύουν από την ημερομηνία συγκρότησης της νέας Διοικητικής Επιτροπής σε σώμα. 

Άρθρο 17

Συγκρότηση του Διοικητικού Συμβουλίου και της Διοικητικής Επιτροπής

1. Μετά την εκλογή του Διοικητικού Συμβουλίου από τη Γενική Συνέλευση των μελών συγκαλούνται από τον Πρόεδρο του απερχόμενου Διοικητικού Συμβουλίου οι επιτυχόντες νέοι σύμβουλοι, σε συνεδρίαση για την συγκρότηση του Διοικητικού Συμβουλίου σε σώμα και τη συγκρότηση της Διοικητικής Επιτροπής.

Η συνεδρίαση πρέπει να συγκαλείται σε χρόνο όχι μεγαλύτερο των δώδεκα ημερών και όχι μικρότερο των έξι ημερών, που υπολογίζονται από την επόμενη ημέρα διενέργειας των αρχαιρεσιών.

2. Η πρόσκληση προς τους επιτυχόντες νέους Συμβούλους πρέπει να είναι έγγραφη και να περιέρχεται σε αυτούς έξι (6) τουλάχιστον ημέρες πριν από τη συνεδρίαση.

3. Το Διοικητικό Συμβούλιο βρίσκεται σε απαρτία αν παρίστανται δώδεκα  τουλάχιστον από τους εκλεγέντες συμβούλους. Στη συνεδρίαση παρίσταται ο Πρόεδρος ή ένας Αντιπρόεδρος του απερχόμενου Διοικητικού Συμβουλίου, ο οποίος και προεδρεύει της συνεδρίασης μέχρι την εκλογή του νέου Προέδρου. Σε περίπτωση που δεν προσέλθει ένας από τους παραπάνω, Πρόεδρος ή Αντιπρόεδρος τότε της συνεδρίασης προεδρεύει ο πλειοψηφήσας Σύμβουλος του νέου Διοικητικού Συμβουλίου. Κατά τη συνεδρίαση αυτή, με μυστική ψηφοφορία και χωριστά για κάθε αξίωμα, εκλέγονται: ο Πρόεδρος, ο Α’ Αντιπρόεδρος που θα καλείται Εκτελεστικός Αντιπρόεδρος, ο Β’ Αντιπρόεδρος, ο Γενικός Γραμματέας, ο Οικονομικός Επόπτης, ο Έφορος του Διοικητικού Συμβουλίου και τρία μέλη, δηλαδή συνολικά εννέα μέλη, τα οποία και συγκροτούν τη Διοικητική Επιτροπή του Συνδέσμου. Οι ιδιότητες του Προέδρου, Αντιπροέδρου, Γενικού Γραμματέα και Οικονομικού Επόπτη δεν μπορούν να συμπέσουν στο ίδιο πρόσωπο.

Οι διατάξεις του παρόντος καταστατικού που αφορούν τη συγκρότηση του Διοικητικού Συμβουλίου θα έχουν ισχύ από τις εκλογές του έτους 2010 ή και νωρίτερα, εφόσον συντρέξουν λόγοι πραγματοποίησης εκλογών νέου Διοικητικού Συμβουλίου.

4. Τα μέλη της Διοικητικής Επιτροπής είναι επανεκλέξιμα σ’ αυτήν και μπορούν να διατηρήσουν  το ίδιο αξίωμα χωρίς περιορισμούς σε θητείες. 

5. Οι υπηρεσίες των μελών του Διοικητικού Συμβουλίου και της Διοικητικής Επιτροπής προς το Σύνδεσμο με την ιδιότητά τους αυτή, παρέχονται χωρίς αμοιβή. Κατ’ εξαίρεση, ο Εκτελεστικός Αντιπρόεδρος μπορεί, μετά από απόφαση του Διοικητικού Συμβουλίου, να αμείβεται για τις υπηρεσίες του προς το Σύνδεσμο βάσει σύμβασης, η διάρκεια της οποίας δε μπορεί να υπερβεί τη διάρκεια της θητείας του.

Τα μέλη της Διοίκησης του Συνδέσμου, εκτός από τον Εκτελεστικό Αντιπρόεδρο, δεν μπορούν να παρέχουν με αμοιβή εξαρτημένη εργασία στο Σύνδεσμο ή να συνάπτουν με αυτόν συμβάσεις που συνεπάγονται τη λήψη αμοιβής για προσφορά κάθε είδους άλλων υπηρεσιών ή που αποβλέπουν στην πραγματοποίηση κέρδους με την ανάληψη του έργου, προμήθειας ή οποιασδήποτε άλλης προσφοράς από το Σύνδεσμο. Τα μέλη της Διοίκησης δικαιούνται να λάβουν από το Σύνδεσμο τα χρηματικά ποσά που δαπάνησαν κατά την εκτέλεση της εντολής. 

6. Σε περίπτωση που κενούται για οποιοδήποτε λόγο θέση Συμβούλου του Διοικητικού Συμβουλίου, καλείται μέσα σε πέντε (5) ημέρες από την επομένη της κένωσης της θέσης, για αναπλήρωση, ο πρώτος κατά σειρά εκλεγμένος αναπληρωματικός σύμβουλος, στη συνέχεια ο δεύτερος, κ.ο.κ. μέχρι εξαντλήσεως των δέκα (10) αναπληρωματικών συμβούλων, μετά την εξάντληση των οποίων εφαρμόζονται τα οριζόμενα στο άρθρο 15 παρ. 2 του παρόντος καταστατικού. 
7. Οταν κενούται για οποιοδήποτε λόγο θέση Συμβούλου που ορίστηκε ως επίτιμο μέλος, η αναπλήρωσή του γίνεται όπως ορίζεται στο άρθρο 14 παρ. 1 του παρόντος.

Άρθρο 18

Καθήκοντα και αρμοδιότητες του Διοικητικού Συμβουλίου

Τα καθήκοντα και οι αρμοδιότητες του Διοικητικού Συμβουλίου συνίστανται στη χάραξη κατευθυντήριων γραμμών για την πραγματοποίηση των σκοπών του Συνδέσμου, στη λήψη μέτρων για την αντιμετώπιση των θεμάτων που αφορούν στο Σύνδεσμο και στα μέλη του, στη διεύθυνση των υποθέσεών του και τη διαχείριση της περιουσίας του σύμφωνα με τους σκοπούς του Καταστατικού. Το Διοικητικό Συμβούλιο συντάσσει τον ετήσιο προϋπολογισμό και απολογισμό του Συνδέσμου, τον οποίο υποβάλλει για έγκριση στη Γενική Συνέλευση και  λογοδοτεί σ’ αυτήν για κάθε ενέργειά του. Φροντίζει για την τήρηση του καταστατικού και γενικά αποφασίζει για κάθε θέμα σύμφωνα με το νόμο και τα προβλεπόμενα στο παρόν καταστατικό, με εξαίρεση τις αποφάσεις εκείνες που ανήκουν στην αποκλειστική αρμοδιότητα της Γενικής Συνέλευσης και της Διοικητικής Επιτροπής.

Άρθρο 19

1. Το Διοικητικό Συμβούλιο συνεδριάζει τακτικά μία φορά κάθε μήνα καλούμενο από τον Πρόεδρό του στα γραφεία του Συνδέσμου ή σε άλλο χώρο εντός ή εκτός Θεσσαλονίκης. Το Διοικητικό Συμβούλιο μπορεί να συγκληθεί και έκτακτα, όταν αυτό κρίνεται αναγκαίο, μετά από πρόταση του Προέδρου του ή μετά από έγγραφη αίτηση τεσσάρων (4) τουλάχιστον μελών του.

Το Διοικητικό Συμβούλιο μπορεί να συνεδριάζει με τηλεδιάσκεψη, εφόσον συμφωνούν όλα τα μέλη του και μπορεί να ορίσει με απόφασή του ελάχιστες τεχνικές προδιαγραφές ασφάλειας για την εγκυρότητα της συνεδρίασης. Στην περίπτωση αυτή η πρόσκληση προς τα μέλη του Διοικητικού Συμβουλίου περιλαμβάνει τις αναγκαίες πληροφορίες για τη συμμετοχή αυτών στη συνεδρίαση. 

Κατ’ εξαίρεση και για λόγους επείγοντος, είναι δυνατή η πραγματοποίηση συνεδρίασης του Διοικητικού Συμβουλίου και χωρίς την παρουσία των μελών στον τόπο συνεδρίασης, για τη λήψη όμως της όποιας απόφασης δια περιφοράς απαιτείται ομόφωνη απόφαση από όλα τα μέλη του Διοικητικού Συμβουλίου. 

2. Το Διοικητικό Συμβούλιο βρίσκεται σε απαρτία αν παρίστανται δώδεκα  (12) μέλη του, μεταξύ των οποίων υποχρεωτικά ο Πρόεδρος ή ένας από τους Αντιπροέδρους. Εξαιρετικά, όταν το Διοικητικό Συμβούλιο ασκεί πειθαρχικά καθήκοντα, συνεδριάζει έγκυρα όταν παρευρίσκονται σ’ αυτό τα 3/5 των μελών του.

Η εκπροσώπηση μέλους από άλλο δεν επιτρέπεται. Οι αποφάσεις λαμβάνονται με απόλυτη πλειοψηφία. Σε περίπτωση ισοψηφίας υπερισχύει η πρόταση υπέρ της οποίας ψήφισε ο Πρόεδρος. Σε θέματα προσωπικής φύσης η ψηφοφορία είναι μυστική, και σε περίπτωση ισοψηφίας υπερισχύει η πρόταση υπέρ της οποίας ψήφισε ο Πρόεδρος.

Στις συνεδριάσεις του Διοικητικού Συμβουλίου καλούνται όλοι οι διατελέσαντες Πρόεδροι και μπορούν να παρίστανται σε αυτό με συμβουλευτική γνώμη. 

3. Σε περίπτωση που μέλος Διοικητικού Συμβουλίου ή Διοικητικής Επιτροπής απουσιάζει αδικαιολόγητα από 4 συνεχείς συνεδριάσεις του Διοικητικού Συμβουλίου ή της Διοικητικής Επιτροπής αντίστοιχα, εκπίπτει αυτοδίκαια από το αξίωμα που κατέχει και αντικαθίσταται σ’ αυτό ως εξής:

n αν είναι μέλος της Διοικητικής Επιτροπής, αντικαθίσταται από άλλο μέλος του Διοικητικού Συμβουλίου, του οποίου η εκλογή διενεργείται κατά τα οριζόμενα στο άρθρο 17 του παρόντος, εκπίπτει δε παράλληλα  και από το αξίωμά του ως μέλος του Διοικητικού Συμβουλίου

n αν είναι μέλος του Διοικητικού Συμβουλίου, αντικαθίσταται από αναπληρωματικά μέλη του Διοικητικού συμβουλίου, σύμφωνα με τα οριζόμενα στο άρθρο 17 του καταστατικού.

Άρθρο 20

Καθήκοντα και αρμοδιότητες της Διοικητικής Επιτροπής

1. Η Διοικητική Επιτροπή, πέραν των όσων ειδικά ορίζονται από το παρόν καταστατικό, έχει τα παρακάτω καθήκοντα και αρμοδιότητες:

α) Εκτελεί τις αποφάσεις του Διοικητικού Συμβουλίου.

β) Επιλαμβάνεται και αποφασίζει για κάθε ζήτημα που αφορά τον Σύνδεσμο στο πλαίσιο της γενικότερης πολιτικής που χαράσσεται από το Διοικητικό Συμβούλιο, καθώς και για κάθε ζήτημα που ανακύπτει έκτακτα.

2. Η Διοικητική Επιτροπή συνεδριάζει καλούμενη από τον Πρόεδρο του Διοικητικού Συμβουλίου ή το νόμιμο αναπληρωτή του τουλάχιστον δύο φορές το μήνα και κάθε φορά που αυτοί το κρίνουν αναγκαίο.

Η Διοικητική Επιτροπή βρίσκεται σε απαρτία αν παρίστανται τουλάχιστον πέντε (5) μέλη της μεταξύ των οποίων υποχρεωτικά ο Πρόεδρος ή ένας από τους Αντιπροέδρους.

Οι αποφάσεις της Διοικητικής Επιτροπής, αν δεν υπάρχει αντίθετη διάταξη στο καταστατικό ή στο νόμο, λαμβάνονται με απλή πλειοψηφία και σε περίπτωση ισοψηφίας υπερισχύει η πρόταση υπέρ της οποίας ψήφισε ο Πρόεδρος. 

3. Σύμβουλος της Διοικητικής Επιτροπής που παραιτείται από το αξίωμά του, αντικαθίσταται σε αυτό από άλλο μέλος του Διοικητικού Συμβουλίου, του οποίου η εκλογή γίνεται όπως ορίζεται στο άρθρο 17 του παρόντος.

Άρθρο 21

Ο Πρόεδρος

1. Ο Πρόεδρος εκπροσωπεί το Σύνδεσμο δικαστικά, εξώδικα και σε όλες τις σχέσεις του με τις Δημόσιες Αρχές, τα Νομικά Πρόσωπα Δημοσίου και ιδιωτικού Δικαίου και τους τρίτους γενικά, συγκαλεί τις συνεδριάσεις της Διοικητικής Επιτροπής, του Διοικητικού Συμβουλίου και της Γενικής Συνέλευσης, διευθύνει τις συζητήσεις των οργάνων (δίνοντας και αφαιρώντας το λόγο προς  και από τους ομιλούντες) και καταρτίζει τον πίνακα με τα θέματα της ημερήσιας διάταξης. Όταν πρόκειται για ενημερωτικές συνελεύσεις, μετά τις οποίες δεν πρόκειται να επακολουθήσει ψηφοφορία, προεδρεύει ο Πρόεδρος του Διοικητικού Συμβουλίου. Ο Πρόεδρος υπογράφει τα έγγραφα, τα πρακτικά, τα εντάλματα πληρωμής και κάθε έγγραφο γενικώς, ελέγχει το ταμείο, λογοδοτεί για το Διοικητικό Συμβούλιο και τα έργα του κατά τη διάρκεια της θητείας του και υποβάλλει στις Γενικές Συνελεύσεις για έγκριση τον οικονομικό απολογισμό και τον προϋπολογισμό, διατάσει την είσπραξη των εσόδων και γενικότερα φροντίζει για τα συμφέροντα του Συνδέσμου.

2. Όταν ο Πρόεδρος κωλύεται, τον αναπληρώνει ο Εκτελεστικός Αντιπρόεδρος  και όταν αυτός κωλύεται ο Β’ Αντιπρόεδρος. Ο Πρόεδρος μπορεί να αναθέσει ορισμένες από τις αρμοδιότητες του σε οποιοδήποτε άλλο μέλος του Διοικητικού Συμβουλίου, με έγγραφη εξουσιοδότησή του που επικυρώνεται από τον Γραμματέα του Συνδέσμου. Με απόφαση της Διοικητικής Επιτροπής μπορεί να ανατεθεί η υπογραφή ορισμένης κατηγορίας εγγράφων του Συνδέσμου σε οποιοδήποτε μέλος της Διοικητικής Επιτροπής ή στο Γενικό Διευθυντή ή σε πρόσωπο της έμμισθης υπηρεσίας του Συνδέσμου.

Άρθρο 22

Ο Γενικός Γραμματέας

1. Ο Γενικός Γραμματέας κατευθύνει, παρακολουθεί και ελέγχει τις υπηρεσίες του Συνδέσμου, μεριμνά για την ευπρεπή εμφάνιση και διατήρηση των Γραφείων του Συνδέσμου και τηρεί τα υποχρεωτικά και προαιρετικά βιβλία.

2. Με προσωπική του ευθύνη τηρεί: α) το βιβλίο πρακτικών συνεδριάσεων του Διοικητικού Συμβουλίου, της Διοικητικής και της Εξελεγκτικής Επιτροπής, β) το βιβλίο πρακτικών των Γενικών Συνελεύσεων των μελών, γ) το βιβλίο Μητρώου των μελών του Συνδέσμου, και δ) το αρχείο και τη σφραγίδα του Συνδέσμου.

3. Ο Γενικός Γραμματέας συνυπογράφει τα πρακτικά του Διοικητικού Συμβουλίου, της Διοικητικής Επιτροπής, τα έγγραφά τους και την αλληλογραφία του Συνδέσμου. Συντάσσει επίσης την ετήσια έκθεση πεπραγμένων του Διοικητικού Συμβουλίου.

4. Τον Γενικό Γραμματέα όταν κωλύεται αναπληρώνει ένα μέλος της Διοικητικής Επιτροπής που ορίζεται από το Πρόεδρο του Διοικητικού Συμβουλίου. 

5. Με απόφαση της Διοικητικής Επιτροπής μπορεί να ανατεθεί η υπογραφή ορισμένης κατηγορίας εγγράφων του Συνδέσμου σε πρόσωπα της έμμισθης υπηρεσίας του Συνδέσμου.

Άρθρο 23

Οικονομικός Επόπτης
1. Ο Οικονομικός Επόπτης εποπτεύει τη σωστή διαχείριση του Ταμείου του Συνδέσμου, εποπτεύει και ελέγχει τα βιβλία της χρηματικής διαχείρισης και κάθε είσπραξη και πληρωμή και εποπτεύει γενικά την περιουσία του Συνδέσμου. Ο έλεγχος και η εποπτεία του Οικονομικού Επόπτη διενεργούνται με βάση τους κανόνες που αναφέρονται στις επόμενες παραγράφους.

2. Για τις πάσης φύσεως χρηματοοικονομικές συναλλαγές του Συνδέσμου με οποιονδήποτε τρίτο, φυσικό ή νομικό πρόσωπο, στην Ελλάδα ή το εξωτερικό καθώς και τις εντολές πληρωμών εφαρμόζεται ο κανόνας των υποχρεωτικά δύο υπογραφών από τους Γενικό Διευθυντή ή Διευθυντή ή Εκτελεστικό Αντιπρόεδρο - Οικονομικό Επόπτη – Πρόεδρο. 

3. Μετά από απόφαση του Διοικητικού Συμβουλίου είναι δυνατή η εξουσιοδότηση του Προέδρου, του Οικονομικού Επόπτη ή του Εκτελεστικού Αντιπροέδρου ή του Γενικού Διευθυντή ή Διευθυντή για την έγκριση δαπανών μέχρις ορισμένου ύψους συναλλαγών, το οποίο καθορίζεται με την ίδια απόφαση του Διοικητικού Συμβουλίου. Το Διοικητικό Συμβούλιο είναι υποχρεωμένο να επανεξετάζει τα όρια αυτά τουλάχιστον μία φορά κάθε χρόνο και να αποφασίζει ανάλογα για τη διατήρηση, αύξηση ή μείωσή τους.

4. Ο Οικονομικός Επόπτης έχει την ευθύνη της ορθής τήρησης των παρακάτω αριθμημένων και θεωρημένων από την εποπτεύουσα αρχή Βιβλίων: α) Βιβλίου Εισπράξεων-Πληρωμών (Ταμείου) στο οποίο καταχωρούνται τακτικά όλες οι εισπράξεις και πληρωμές και β) του Βιβλίου «Περιουσία του Συνδέσμου» στο οποίο καταγράφεται η κινητή και ακίνητη περιουσία του Συνδέσμου. Επίσης φέρει την ευθύνη ορθής τήρησης και όποιων άλλων υποχρεωτικών Βιβλίων προβλεφθούν από τη φορολογική νομοθεσία και τηρηθούν χειρόγραφα ή μηχανογραφημένα. 

Τα μέλη του Συνδέσμου μπορούν να λαμβάνουν γνώση των Βιβλίων αυτών μετά από έγγραφη αίτηση στο Διοικητικό Συμβούλιο του Συνδέσμου.

5. Ο Οικονομικός Επόπτης μεριμνά για την κατάθεση των χρημάτων του Συνδέσμου σε Τράπεζα ή στο Ταχυδρομικό Ταμιευτήριο. Το ανώτατο χρηματικό ποσό που επιτρέπεται να διατηρείται στο ταμείο καθορίζεται με απόφαση της Διοικητικής Επιτροπής.

6. Είναι υποχρεωμένος να υποβάλλει στο Διοικητικό Συμβούλιο στο τέλος κάθε ημερολογιακού έτους ετήσιο οικονομικό απολογισμό, ο οποίος υποβάλλεται για έγκριση στην πρώτη μετά τη λήξη της ετήσιας χρήσης Γενική Συνέλευση των μελών. Εξάλλου υποχρεούται μετά από πρόσκληση του Προέδρου, οποτεδήποτε, να υποβάλλει λεπτομερή έκθεση της χρηματοοικονομικής κατάστασης και της καθαρής θέσης του Συνδέσμου.

7. Σε περίπτωση πρόσκαιρου κωλύματός του αναπληρώνεται με απόφαση της Διοικητικής Επιτροπής από άλλο μέλος της. Σε περίπτωση κωλύματος που διαρκεί περισσότερο από τρεις μήνες, το Διοικητικό Συμβούλιο ορίζει άλλο Οικονομικό Επόπτη μέχρι τη λήξη της θητείας του.

Άρθρο 24

Ο Έφορος
Ο Έφορος μεριμνά για την ανάπτυξη των δημοσίων σχέσεων του Συνδέσμου με διάφορα μέσα (οργάνωση εκδηλώσεων, εκδόσεις, κ.λ.π.) και την προβολή και προώθηση του έργου και των δραστηριοτήτων του στα μέλη και τους τρίτους (Μέσα Μαζικής Επικοινωνίας, κ.λ.π.). 

Όταν κωλύεται ο Έφορος, τον αναπληρώνει προσωρινά ένα άλλο μέλος της Διοικητικής Επιτροπής, οριζόμενο με απόφαση του Προέδρου.

VII  ΕΞΕΛΕΓΚΤΙΚΗ  ΕΠΙΤΡΟΠΗ

Άρθρο 25

Για κάθε διετία, παράλληλα με τη θητεία του Διοικητικού Συμβουλίου, εκλέγεται από τη Γενική Συνέλευση των μελών του Συνδέσμου τριμελής Εξελεγκτική Επιτροπή, η οποία συγκροτείται σε σώμα μέσα σε δεκαπέντε ημέρες από την εκλογή της. Πέρα από τα τρία μέλη της, η Γενική Συνέλευση εκλέγει μέχρι τρία (3) αναπληρωματικά μέλη.

Η Εξελεγκτική Επιτροπή αφού συγκροτηθεί σε σώμα εκλέγει με φανερή ψηφοφορία τον Πρόεδρο και τον Γραμματέα της. Μετά την εκλογή αυτή συντάσσεται σχετικό πρακτικό στο ιδιαίτερο βιβλίο συνεδριάσεων της Εξελεγκτικής Επιτροπής.

Για την υποβολή υποψηφιοτήτων για την Εξελεγκτική Επιτροπή, την ανακήρυξή τους, την εκλογή και αναπλήρωση των μελών της, ισχύουν όσα ορίζονται στο παρόν Καταστατικό για τα μέλη του Διοικητικού Συμβουλίου και της Διοικητικής Επιτροπής.

Η Εξελεγκτική Επιτροπή διενεργεί οικονομικό έλεγχο του Συνδέσμου οποτεδήποτε το κρίνει η ίδια σκόπιμο, ύστερα από απόφασή της που έχει ληφθεί κατά πλειοψηφία και υποχρεωτικά στο τέλος κάθε οικονομικής χρήσης, οπότε και υποβάλλει έκθεση με τα αποτελέσματα του οικονομικού ελέγχου στη Γενική Συνέλευση των μελών. Στην έκθεση αυτή πρέπει να συμπεριλαμβάνεται η πρότασή της για την απαλλαγή ή όχι της Διοίκησης του Συνδέσμου από την ευθύνη για την οικονομική της διαχείριση. 

VIΙΙ  ΓΕΝΙΚΗ ΣΥΝΕΛΕΥΣΗ ΤΩΝ ΜΕΛΩΝ

Άρθρο 26

1.  Η Συνέλευση των μελών του Συνδέσμου είναι το ανώτατο όργανο αυτού και αποφασίζει πάνω σε κάθε θέμα που αφορά στο Σύνδεσμο.

2.  Η Συνέλευση συγκροτείται από τα μέλη ή τους νομίμους αντιπροσώπους των μελών Νομικών Προσώπων, που έχουν εκπληρώσει τις τακτικές οικονομικές τους υποχρεώσεις προς το Σύνδεσμο μέχρι τις 31 Δεκεμβρίου του ημερολογιακού έτους που προηγείται αυτού κατά το οποίο πραγματοποιείται η Γενική Συνέλευση.

Οι αντιπρόσωποι των μελών Νομικών Προσώπων διορίζονται με απλές έγγραφες εξουσιοδοτήσεις του αρμοδίου οργάνου κάθε Νομικού Προσώπου προς τον Σύνδεσμο, που μπορούν να υποβάλλονται μέχρι την ώρα έναρξης των εργασιών κάθε Συνέλευσης. Οι έγγραφες εξουσιοδοτήσεις ελέγχονται από τον Πρόεδρο της Γενικής Συνέλευσης.

3. Κατά τις Γενικές Συνελεύσεις απαγορεύεται η παρουσία προσώπων ξένων προς το Σύνδεσμο, εκτός εάν η Γενική Συνέλευση κατά πλειοψηφία επιτρέψει την παρουσία τρίτων προσώπων. Επιτρέπεται η παρουσία προσώπων της διοίκησης των εταιριών – μελών του Συνδέσμου, που παρίστανται νόμιμα στη Γενική Συνέλευση. Τα πρόσωπα αυτά έχουν δικαίωμα παρακολούθησης των εργασιών της Γενικής Συνέλευσης, όχι όμως συμμετοχής σε αυτές. 

Μέλος που παρευρίσκεται στη Γενική Συνέλευση, μπορεί να εκπροσωπεί ένα μόνον μέλος που απουσιάζει. Οι έγγραφες εξουσιοδοτήσεις ελέγχονται από τον Πρόεδρο της Γενικής Συνέλευσης.

4. Η Συνέλευση των μελών του Συνδέσμου έχει την εποπτεία και τον έλεγχο των Οργάνων της Διοίκησης και δικαιούται να τα παύει οποτεδήποτε. 

Η Συνέλευση των μελών του Συνδέσμου έχει την αποκλειστική αρμοδιότητα:

α) Να εκλέγει τα τακτικά και αναπληρωματικά μέλη του Διοικητικού Συμβουλίου καιτης Εξελεγκτικής Επιτροπής καθώς και τα μέλη της Εφορευτικής Επιτροπής. 

β) Να εγκρίνει τον ετήσιο απολογισμό πεπραγμένων της Διοίκησης του Συνδέσμου, τον οικονομικό απολογισμό της προηγούμενης χρήσης και τον προϋπολογισμό της επόμενης χρήσης.

γ) Να εγκρίνει την ετήσια έκθεση της Εξελεγκτικής Επιτροπής. 

δ) Να εγκρίνει την αγορά και πώληση κινητών και ακινήτων, εφόσον αυτά ξεπερνούν το όριο που αναφέρεται στο άρθρο 6 παρ. 1.

ε) Να αποδέχεται δωρεές υπό τρόπο και κληροδοτήματα. 

στ)  Να ανακηρύσσει Δωρητές και Ευεργέτες του Συνδέσμου.

ζ) Να αποφασίζει την τροποποίηση των διατάξεων του παρόντος Καταστατικού.

η) Να αποφασίζει την εκούσια διάλυση του Συνδέσμου και να θέτει αυτόν υπό εκκαθάριση.

θ) Να αποφασίζει για την αποβολή μέλους στην περίπτωση του άρθρου 13.3.α

ι) Να απονέμει τον τίτλο του «Επιτίμου Προέδρου»

ια) Να αποφασίζει για κάθε θέμα που δεν προσδιορίζεται ειδικά στο παρόν, όμως από τη φύση του ανήκει στην αρμοδιότητα της Γενικής Συνέλευσης. 

Άρθρο 27

1. Οι Γενικές Συνελεύσεις των μελών του Συνδέσμου διακρίνονται σε τακτικές και έκτακτες και συγκαλούνται με απόφαση του Διοικητικού Συμβουλίου.

2. Τακτικές Γενικές Συνελεύσεις των μελών είναι οι συγκαλούμενες κάθε χρόνο από Μάρτιο μέχρι Μάϊο με απόφαση του Διοικητικού Συμβουλίου.

Σε αυτές τις Γενικές Συνελεύσεις, ο Πρόεδρος του Διοικητικού Συμβουλίου εκθέτει τον απολογισμό πεπραγμένων της Διοίκησης του Συνδέσμου του προηγούμενου  έτους και ο Οικονομικός Επόπτης παρουσιάζει τον οικονομικό απολογισμό της προηγούμενης χρήσης και τον προϋπολογισμό της νέας ετήσιας χρήσης.

Στη συνέχεια ο Πρόεδρος της Εξελεγκτικής Επιτροπής διαβάζει την  έκθεση της Εξελεγκτικής Επιτροπής.  

3. Έκτακτες Γενικές Συνελεύσεις των μελών είναι όσες συγκαλούνται εκτάκτως, οποτεδήποτε κριθεί αναγκαίο με προηγούμενη απόφαση του Διοικητικού Συμβουλίου μετά από πρόταση της Διοικητικής Επιτροπής ή όποτε υποβληθεί σχετική αίτηση σ’ αυτό από το ένα εικοστό (1/20) των ταμειακά ενήμερων τακτικών, θεσμικών και εξεχόντων μελών του Συνδέσμου, δηλαδή αυτών που εξόφλησαν τις οφειλές τους μέχρι τις 31 Δεκεμβρίου του ημερολογιακού έτους που προηγείται αυτού κατά το οποίο ζητείται να πραγματοποιηθεί η Έκτακτη Γενική Συνέλευση. Η αίτηση σύγκλησης έκτακτης Γενικής Συνέλευσης πρέπει να περιέχει τα θέματα της ημερήσιας διάταξης της Συνέλευσης.

Στην περίπτωση αυτή το Διοικητικό Συμβούλιο πρέπει να συνεδριάσει το αργότερο μέσα σε δέκα ημέρες και υποχρεούται να ορίσει την ημερομηνία συνεδρίασης της Γενικής Συνέλευσης το αργότερο μέσα στις  επόμενες είκοσι μέρες, ενώ κατά τα λοιπά τηρούνται οι γενικές διατάξεις του παρόντος σε ό,τι αφορά στη διαδικασία σύγκλησης της Γενικής Συνέλευσης. 

Άρθρο 28

Διαδικασία στη Γενική Συνέλευση – Πρόσκληση – Απαρτία

1. Οι Γενικές Συνελεύσεις τακτικές ή έκτακτες, συγκαλούνται μετά από απόφαση του Διοικητικού Συμβουλίου, η οποία προκαλείται με αίτηση της Διοικητικής Επιτροπής ή με αίτηση των μελών του Συνδέσμου.

Στις συνεδριάσεις των τακτικών ή έκτακτων Γενικών Συνελεύσεων καλούνται υποχρεωτικά οι Επίτιμοι και διατελέσαντες Πρόεδροι, οι οποίοι, αν δεν εκπροσωπούν και μέλος του Συνδέσμου, μετέχουν στις συνεδριάσεις χωρίς δικαίωμα ψήφου.

2. Ο Πρόεδρος του Διοικητικού Συμβουλίου είκοσι (20) τουλάχιστον ημέρες πριν από την ημερομηνία συνεδρίασης της, τακτικής ή έκτακτης, Γενικής Συνέλευσης καλεί τα μέλη με έγγραφη ατομική πρόσκληση ή τηλεομοιοτυπία ή ηλεκτρονικό ταχυδρομείο. Το Διοικητικό Συμβούλιο μπορεί να αποφασίσει επιπλέον τη δημοσίευση σε εφημερίδα ή έντυπα για την ευρύτερη γνωστοποίηση της Γενικής Συνέλευσης. Στην πρόσκληση πρέπει να αναφέρονται ο τόπος και ο χρόνος της Συνέλευσης, τα θέματα της ημερήσιας διάταξης, καθώς επίσης και η χρονολογία και ο τόπος της επαναληπτικής Συνέλευσης, για την περίπτωση κατά την οποία δεν επιτευχθεί απαρτία στην πρώτη συγκαλούμενη Γενική Συνέλευση. Για την νόμιμη συγκρότηση της δεύτερης Συνέλευσης δεν απαιτείται νέα πρόσκληση.

3. Η Γενική Συνέλευση βρίσκεται σε απαρτία και συνεδριάζει έγκυρα, αν παρίστανται σε αυτήν το ένα δεύτερο τουλάχιστον από το σύνολο των ταμειακά ενήμερων τακτικών, θεσμικών και εξεχόντων μελών του Συνδέσμου, επιτρεπομένης της εκπροσώπησης από το ίδιο φυσικό πρόσωπο δύο μελών (φυσικών ή νομικών προσώπων).

Αν δεν επιτευχθεί απαρτία κατά την πρώτη ημερομηνία σύγκλησης της Γενικής Συνέλευσης, τα μέλη συνέρχονται μέσα σε δέκα το πολύ ημέρες στην επαναληπτική Γενική Συνέλευση, οπότε λογίζεται ότι υπάρχει απαρτία, οσαδήποτε μέλη και αν παρίστανται. Η απαρτία όμως στην περίπτωση αυτή δεν μπορεί να είναι μικρότερη από τον αριθμό των πενήντα μελών.

Ειδικά για τις Γενικές Συνελεύσεις που συγκαλούνται: α) για την τροποποίηση των διατάξεων του παρόντος Καταστατικού, β) για την αποδοχή δωρεάς υπό τρόπο, κληροδοτημάτων και κληρονομιών υπό τρόπο και γ) για τη λήψη απόφασης διάλυσης του Συνδέσμου και τύχης της περιουσίας του, απαιτείται πάντα η παρουσία των τριών πέμπτων των ταμειακώς ενήμερων μελών. Σε περίπτωση που δεν επιτευχθεί η παραπάνω απαρτία, συνέρχεται επαναληπτική Γενική Συνέλευση, η οποία βρίσκεται σε απαρτία και συνεδριάζει έγκυρα εφόσον παρίσταται σ’ αυτήν η απόλυτη πλειοψηφία των ταμειακώς ενημερωμένων μελών.

4. Η ημερήσια διάταξη των τακτικών Γενικών Συνελεύσεων καταρτίζεται από το Διοικητικό Συμβούλιο. Στις έκτακτες όμως Γενικές Συνελεύσεις που συγκαλούνται με αίτηση του 1/20 του αριθμού των μελών του Συνδέσμου, τα θέματα της ημερήσιας διάταξης ορίζονται από τα μέλη που ζητούν τη σύγκληση με αίτησή τους και περιλαμβάνονται στην ημερήσια διάταξη υποχρεωτικά από το Διοικητικό Συμβούλιο με απόφασή του.

Κατά τη Γενική Συνέλευση μπορεί να τροποποιηθεί η σειρά συζήτησης των θεμάτων που αναγράφονται στην ημερήσια διάταξη. Η Γενική Συνέλευση δεν μπορεί να αποφασίσει νόμιμα σχετικά με θέματα που δεν περιλαμβάνονται στην ημερήσια διάταξη. 

Άρθρο 29

Πρόεδρος – Γραμματέας – Εφορευτική Επιτροπή της Γενικής Συνέλευσης

1. Με την έναρξη της συνεδρίασης κάθε Γενικής Συνέλευσης, ο Πρόεδρος του Διοικητικού Συμβουλίου, εκτελώντας καθήκοντα προσωρινού Προέδρου της Συνέλευσης προσλαμβάνει ως προσωρινό Γραμματέα ένα από τα παριστάμενα μέλη της και αφού διαπιστώσει την ύπαρξη απαρτίας, καλεί τα μέλη να εκλέξουν με φανερή ψηφοφορία: α) τον οριστικό Πρόεδρο της Γενικής Συνέλευσης, β) το Γραμματέα αυτής και γ) Τριμελή Εφορευτική Επιτροπή.

Αν πρόκειται για ενημερωτικές Συνελεύσεις των μελών στις οποίες δεν πρόκειται να επακολουθήσει ψηφοφορία, των Συνελεύσεων αυτών προεδρεύει ο Πρόεδρος του Διοικητικού Συμβουλίου και τα πρακτικά τηρεί ο Γενικός Γραμματέας αυτού. 

2. Μετά την εκλογή των παραπάνω, αναλαμβάνουν τα καθήκοντά τους ο Πρόεδρος και ο Γραμματέας της Γενικής Συνέλευσης. Πρόεδρος της Γενικής Συνέλευσης μπορεί να είναι οποιοδήποτε μέλος του Συνδέσμου όχι όμως του Διοικητικού Συμβουλίου που λογοδοτεί, ούτε κανένας από τους υποψήφιους. Ο Πρόεδρος, αφού κηρύξει την έναρξη των εργασιών της, εισέρχεται στην ημερήσια διάταξη, διευθύνοντας μέχρι το τέλος την διεξαγωγή της ψηφοφορίας και κηρύσσει τη λήξη των εργασιών. Ο Γραμματέας τηρεί τα πρακτικά, τα οποία υπογράφονται από τον Πρόεδρο και την Εφορευτική Επιτροπή. 

3. Η Εφορευτική Επιτροπή για την εκλογή της οποίας ισχύουν οι ίδιοι όροι με εκείνους που θεσπίζονται για την εκλογή Προέδρου, εποπτεύει τη διεξαγωγή κάθε μυστικής ψηφοφορίας, η οποία γίνεται σύμφωνα με τον ενυπόγραφο κατάλογο όσων μελών προσήλθαν στη Συνέλευση, κάνει τη διαλογή των ψήφων, συντάσσει το πρακτικό ψηφοφορίας, διενεργεί την κλήρωση σε περίπτωση ισοψηφίας μεταξύ των ισοψηφούντων υποψηφίων Συμβούλων ή μελών της Εξελεγκτικής Επιτροπής και αποφασίζει πάνω σε κάθε θέμα που προκύπτει κατά τη διενέργεια της ψηφοφορίας. Οι αποφάσεις της Εφορευτικής Επιτροπής καταχωρούνται στα πρακτικά ψηφοφορίας.

4. Το πρακτικό ψηφοφορίας με τους πίνακες διαλογής των ψήφων, τα ψηφοδέλτια και ο κατάλογος όσων ψήφισαν περιλαμβάνονται στην πράξη της Εφορευτικής Επιτροπής ως αναπόσπαστο τμήμα αυτής, και προσυπογράφονται απ’ όλα τα μέλη της. Οι πράξεις της Εφορευτικής Επιτροπής παραδίδονται στον Πρόεδρο της Γενικής Συνέλευσης, ο οποίος ανακοινώνει το αποτέλεσμα της ψηφοφορίας. 

Άρθρο 30

Κάθε διετία η Γενική Συνέλευση κατά την τακτική συνεδρίαση αυτής εκλέγει τα όργανα της Διοίκησης του Συνδέσμου. Ειδικότερα, η Γενική Συνέλευση εκλέγει τα τακτικά και αναπληρωματικά μέλη του νέου Διοικητικού Συμβουλίου, των οποίων η σύνθεση και οι αρμοδιότητες καθορίζονται στα οικεία άρθρα του παρόντος καταστατικού.

Κατά την ίδια τακτική συνεδρίασή της η Γενική Συνέλευση εκλέγει τα μέλη (τακτικά και αναπληρωματικά) της τριμελούς Εξελεγκτικής Επιτροπής. Το νεοεκλεγόμενο Διοικητικό Συμβούλιο διοικεί μαζί με τη Διοικητική Επιτροπή τον Σύνδεσμο τα επόμενα δύο χρόνια, όπως ορίζεται από τις διατάξεις του παρόντος, ενώ η Εξελεγκτική Επιτροπή διενεργεί διαχειριστικό έλεγχο των δύο χρήσεων και στο τέλος κάθε ετήσιας χρήσης συντάσσει την έκθεσή της την οποία υποβάλλει για έγκριση στην αντίστοιχη Γενική Συνέλευση των μελών.

Άρθρο 31

Αποφάσεις

1. Οι αποφάσεις των Γενικών Συνελεύσεων, με εξαίρεση τα θέματα που αναφέρονται στην επόμενη παράγραφο, λαμβάνονται με ονομαστική κλήση ή με ανάταση χειρός. Επίσης, μπορούν να ληφθούν με μυστική ψηφοφορία.

2. Οι αποφάσεις της Γενικής Συνέλευσης που αναφέρονται στην εκλογή μελών Διοικητικού Συμβουλίου και Διοικητικής Επιτροπής, στην πρόσκαιρη ή συνεχή διακοπή δραστηριοτήτων, σε προσωπικά θέματα των μελών του Συνδέσμου, στην ίδρυση, συμμετοχή ή αποχώρηση από Ενώσεις και στη διάλυση του Συνδέσμου και τη διάθεση της περιουσίας του λαμβάνονται με μυστική ψηφοφορία.

3. Οι αποφάσεις των Γενικών Συνελεύσεων λαμβάνονται με απόλυτη πλειοψηφία των παρόντων, εκτός από τις περιπτώσεις εκλογής των μελών του Διοικητικού Συμβουλίου και της Εξελεγκτικής Επιτροπής, οπότε η εκλογή γίνεται με σχετική πλειοψηφία. Σε περίπτωση ισοψηφίας υπερισχύει η ψήφος του Προέδρου.

4. Εξαιρετικά, οι αποφάσεις για την τροποποίηση του παρόντος Καταστατικού ή τη διάλυση του Συνδέσμου και τη διάθεση της περιουσίας του, λαμβάνονται με την αυξημένη πλειοψηφία των 3/4 των παρόντων μελών, τα οποία πρέπει να εκπροσωπούν τουλάχιστον το 50% των τακτικών, θεσμικών και εξεχόντων ταμειακώς ενήμερων μελών του Συνδέσμου.

5. Για να ληφθεί απόφαση μεταβολής του σκοπού του Συνδέσμου, απαιτείται η συναίνεση των 4/5 του συνόλου των μελών του Συνδέσμου. 

Άρθρο 32

Επίτιμοι Πρόεδροι

Με εισήγηση του Διοικητικού Συμβουλίου η Γενική Συνέλευση με απόφασή της μπορεί να ανακηρύξει τέως Προέδρους που προσέφεραν πολύτιμες υπηρεσίες στο Σύνδεσμο και δεν είναι πλέον ενεργά μέλη του Διοικητικού Συμβουλίου «Επίτιμους Προέδρους». Το αξίωμα διατηρείται εφ΄όρου ζωής του τιμηθέντος. Οι Επίτιμοι Πρόεδροι καλούνται στις συνεδριάσεις του Διοικητικού Συμβουλίου και μπορούν να παρίστανται σε αυτό με συμβουλευτική γνώμη. 

Άρθρο 33

Γενικός Διευθυντής ή Διευθυντής

1. Το Διοικητικό Συμβούλιο με απόφασή του ορίζει Γενικό Διευθυντή ή Διευθυντή του Συνδέσμου, καθορίζοντας ταυτόχρονα την έκταση των αρμοδιοτήτων του. Ο Γενικός Διευθυντής ή Διευθυντής ανήκει στο έμμισθο προσωπικό του Συνδέσμου, δεν έχει όμως, σε αντίθεση προς αυτό, καθορισμένο ωράριο εργασίας. Αποτελεί τον συνδετικό κρίκο των τρίτων με τη Διοικητική Επιτροπή και το Διοικητικό Συμβούλιο και εισηγείται στα παραπάνω όργανα, οτιδήποτε προάγει τους σκοπούς του Συνδέσμου. Ο Γενικός Διευθυντής ή Διευθυντής συντονίζει και εποπτεύει την καθημερινή διοικητική λειτουργία του Συνδέσμου και επιλαμβάνεται των οργανωτικών θεμάτων και δραστηριοτήτων του Συνδέσμου. Πέρα από τα παραπάνω, είναι δυνατόν να ανατεθούν στο Γενικό Διευθυντή ή Διευθυντή ειδικές αρμοδιότητες μετά από σχετική απόφαση του Διοικητικού Συμβουλίου του Συνδέσμου. 

Σε περίπτωση που ανακύπτουν έκτακτα ζητήματα, ο Γενικός Διευθυντής ή Διευθυντής αναφέρεται γι’ αυτά είτε στον Πρόεδρο, είτε σ’ έναν από τους Αντιπροέδρους ή τον Γενικό Γραμματέα.

2. Το Διοικητικό Συμβούλιο μπορεί να διορίζει περισσότερους του ενός Διευθυντές του Συνδέσμου, με σχέση εξαρτημένης εργασίας, καθορίζοντας τα καθήκοντα και τις αρμοδιότητες του καθενός.

Άρθρο 34

Εντεταλμένοι Σύμβουλοι

Το Διοικητικό Συμβούλιο μπορεί να επιλέγει έναν έως τρεις το πολύ Εντεταλμένους Συμβούλους, οι οποίοι μπορεί να προέρχονται και από μέλη του Συνδέσμου, αναθέτοντας στον καθένα από αυτούς με απόφασή του ειδικά καθήκοντα που υπηρετούν τα γενικότερα συμφέροντα του Συνδέσμου. Η θητεία των Εντεταλμένων Συμβούλων διαρκεί μέχρι τη λήξη της θητείας του Διοικητικού Συμβουλίου που τους όρισε, είναι όμως δυνατό το Διοικητικό Συμβούλιο να αποφασίζει οποτεδήποτε την ανάκλησή τους. Οι οριζόμενοι Εντεταλμένοι Σύμβουλοι, εφόσον δεν είναι μέλη του Διοικητικού Συμβουλίου, είναι δυνατό, μετά από απόφαση του Διοικητικού Συμβουλίου, να αμείβονται για τις υπηρεσίες τους προς τον Σύνδεσμο με σύμβαση, η διάρκεια της οποίας δεν μπορεί να υπερβαίνει τη διάρκεια της θητείας του Διοικητικού Συμβουλίου που τους όρισε. Οι Εντεταλμένοι Σύμβουλοι καλούνται, εφόσον κρίνεται σκόπιμο, στις συνεδριάσεις του Διοικητικού Συμβουλίου και συμμετέχουν σε αυτό χωρίς δικαίωμα ψήφου.

IX  ΓΕΝΙΚΕΣ ΔΙΑΤΑΞΕΙΣ

Άρθρο 35

1. Το Καταστατικό αυτό μπορεί να τροποποιηθεί σύμφωνα με το νόμο σε συνδυασμό με τις διατάξεις του παρόντος.

2. Σε περίπτωση διάλυσης του Συνδέσμου για οποιοδήποτε λόγο, που επέρχεται σύμφωνα με τις διατάξεις του παρόντος και του Αστικού Κώδικα, η περιουσία του Συνδέσμου περιέρχεται με απόφαση της Γενικής Συνέλευσης σε νομικό πρόσωπο δημόσιου ή ιδιωτικού δικαίου που επιδιώκει σκοπούς παρεμφερείς με το Σύνδεσμο.

Άρθρο 36

Καθετί που δεν προβλέπεται από το παρόν Καταστατικό, ρυθμίζεται σύμφωνα με τις διατάξεις των σχετικών νόμων. Σε περίπτωση ασάφειας διάταξης του καταστατικού, η ερμηνεία της γίνεται από τη Γενική Συνέλευση μετά από εισήγηση του Διοικητικού Συμβουλίου.

Άρθρο 37

Το Καταστατικό αυτό εγκρίθηκε για πρώτη φορά με την υπ’ αριθμ. 677/1975 απόφαση του Πολυμελούς Πρωτοδικείου Θεσσαλονίκης και ακολούθως τροποποιήθηκε: α) με την υπ’ αριθμ. 651/1980 Απόφαση του Πολυμελούς Πρωτοδικείου Θεσσαλονίκης, β) με την υπ’ αριθμ. 174/1992 Απόφαση του Πολυμελούς Πρωτοδικείου Θεσσαλονίκης γ) με την υπ’ αριθμ. 10219/1994 Απόφαση του Πολυμελούς Πρωτοδικείου Θεσσαλονίκης και δ) με την υπ’ αριθμ. 19139/2001 Απόφαση του Μονομελούς Πρωτοδικείου Θεσσαλονίκης. 

Θεσσαλονίκη, 30.05.08

Ο Πρόεδρος







Ο Γενικός Γραμματέας

Βασίλης Θωμαΐδης

